መከባበርና መመሰጋገን በአገር ደረጃ ባህል ሆኖ ሊቀጥል ይገባል-ጠቅላይ ሚኒሰትር ዶክተር አብይ አህመድ
መከባበርና መመሰጋገን በአገር ደረጃ ባህል ሆኖ መቀጠል እንደሚገባው ጠቅላይ ሚኒስትር ዶክተር አብይ አህመድ አሳሰቡ።ጠቅላይ ሚኒስትሩ ይህን ያሉት በብሄራዊ ቤተ መንግስት ለቀድሞ ፕሬዝዳንት ዶክተር ሙላቱ ተሾመና ለቀድሞ የጠቅላይ ፍርድ ቤት ፕሬዝዳንት አቶ ዳኜ መላኩ የተከናወነው የእውቅናና ምስጋና መርሃ ግብር ላይ ነው።በፕሮግራሙ የቀድሞ ፕሬዝዳንት ዶክተር ሙላቱ ተሾመ ለአገራቸው ላበረከቱት አስተዋጽኦ ከፍተኛ ኒሻንና ዲፕሎማ የተበረከተላቸው ሲሆን ለባለቤታቸው ወይዘሮ መዓዛ አብርሃምና ለቀድሞ የጠቅላይ ፍርድ ቤት ፕሬዝዳንት አቶ ዳኜም ሜዳሊያና የምስክር ወረቀት ተበርክቶላቸዋል።ሽኝት የተደረገላቸው የቀድሞ ባለስልጣናት በዚህ መርሃ ግብር ላይ እንዳሉት ለአገር አገልግሎት ሲባል ለተተኪ  ቦታን መልቀቅ ትልቅ ክብር እንዲሰማቸው እንዳደረገና የዴሞክራሲ ባህልን የሚያሳድግ መሆኑን ገልጸዋል።በመሆኑም ከቅርብ ጊዜ ወዲህ በዶክተር አብይ የተጀመረው ይህ ተግባር ሊበረታታ የሚገባ ነው በማለት የገለጹ ሲሆን ያላቸውን ምስጋናም ለጠቅላይ ሚኒስትሩ አቅርበዋል።                                   ምንም እንኳን ከመንግስት ስልጣን ቢያርፉ በቀጣይም በየትኛም ጊዜ የአገር ጥሪን ተቀብሎ ለመስራት ዝግጁ ነኝም ብለዋል ዶክተር ሙላቱ።                                                  የቀድሞው የጠቅላይ ፍርድ ቤት ፕሬዝዳንት አቶ ዳኜ መላኩ በበኩላቸው ”የጤና ሁኔታ እየገፋ መጥቶ፣ ከስራዬ በፍቃደኝነት ልሰናበት ተገደድኩ እንጂ፣ ከአዲሱ አመራር ጎን ሆኜ ልምድ ለማካፈል ዝግጁ መሆኔን አረጋግጣለሁ፣ ለአገርና ለህዝብ  ስታገለግል ቆይተህ በክብር መሸኘትን የሚያክል ክብር የለም።”ብለዋል፡፡በመድረኩ ንግግር ያደረጉ ጠቅላይ ሚኒስትር ዶክተር አብይ እንዳሉት ለህዝብ ጥሩ ነገር ሰርቶ፣ ለአገር በታማኝነት አገልግሎ መውረድ ክብር መሆኑ ባህላችን መሆን ይገባዋል ብለዋል።በታማኝነት ላገለገሉና ለአገር ባለውለታ ለሆኑ ሰዎች ክብርና ምስጋና መስጠትም እንደ ልማድ ልንይዘው ይገባል ብለዋል።                                                                              እንደ ጠቅላይ ሚኒስትር ዶክተር አብይ ሁሉ ፕሬዝዳንት ሳህለወርቅም የቀድሞ ፕሬዝዳንት ዶክተር ሙላቱ ላበረከቱት አስተወጽዖ ምስጋናቸውን ቸረዋል።                                 በመድረኩ ጠቅላይ ሚኒስትር ዶክተር አብይና ፕሬዝዳንት ሳህለወርቅን ጭምሮ ሶስት የቀድሞ ፕሬዝዳንቶች፣ የቀድሞ ጠቅላይ ሚኒስትሮች፣ ከፍተኛ የመንግስት አመራሮች፣ የተፎካካሪ ፓርቲ አመራሮች፣ አምባሳደሮችና ዲፕሎማቶች ታድመዋል።(ኢዜአ)